CELEX: 62020TN0174
Language: el
Date: 2020-04-04 00:00:00
Title: Υπόθεση T-174/20: Προσφυγή της 4ης Απριλίου 2020 — Comune di Stintino κατά Επιτροπής

25.5.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/34
            
         
      Προσφυγή της 4ης Απριλίου 2020 — Comune di Stintino κατά Επιτροπής
      (Υπόθεση T-174/20)
      (2020/C 175/45)
      Γλώσσα διαδικασίας: η ιταλική
      
         Διάδικοι
      
      
         Προσφεύγων: Comune di Stintino (εκπρόσωπος: G. Machiavelli, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  την ακύρωση του μέτρου που περιλαμβάνεται στην απόφαση αριθ. Ares(2020)734033-05/02/2020 της Ευρωπαϊκής Επιτροπής, Γενική Διεύθυνση Περιβάλλοντος, Διεύθυνση AENV. A — Πολιτική, Συντονισμός, LIFE, Διοίκηση και Πόροι, ENV. A.4. — Προϊστάμενος της μονάδας «Διαχείριση LIFE, Διοίκηση, IT και Υποστηρικτικές υπηρεσίες», για τη μείωση της χρηματοδότησης που χορηγήθηκε στον Comune di Stintino (Δήμο του Stintino, Ιταλία) όσον αφορά το πρόγραμμα «LIFE10 NAT/IT/000244 — ST.e.R.N.A.» και για την ανάκτηση των αχρεωστήτως καταβληθέντων ποσών·
               
            
                  —
               
               
                  την ακύρωση του χρεωστικού σημειώματος αριθ. 3242002652 της Ευρωπαϊκής Επιτροπής, της 24ης Φεβρουαρίου 2020, με το οποίο καλείται ο Comune di Stintino (Δήμος του Stintino) να καταβάλει το ποσό των 447 078,63 ευρώ, ως επιστροφή των μη οφειλομένων ποσών βάσει της προαναφερθείσας απόφασης·
               
            
                  —
               
               
                  την ακύρωση της απόφασης αριθ. Ares(2019)6551262-23/10/2019 της Ευρωπαϊκής Επιτροπής, Γενική Διεύθυνση Περιβάλλοντος, Διεύθυνση AENV. A — Πολιτική, Συντονισμός, LIFE, Διοίκηση και Πόροι, ENV. A.4. — Προϊστάμενος της μονάδας «Διαχείριση LIFE, Διοίκηση, IT και Υποστηρικτικές υπηρεσίες», για τον καθορισμό του ποσοστού των σχετικών με την ως άνω χρηματοδότηση μη επιλέξιμων εξόδων και για τον ορισμό προθεσμίας 30 ημερών προκειμένου ο Comune di Stintino (Δήμος του Stintino) να υποβάλει τις τυχόν αντιρρήσεις του (έγγραφο αριθ. R3)·
               
            
                  —
               
               
                  την ακύρωση κάθε άλλης προγενέστερης, παρεπόμενης και/ή, εν πάση περιπτώσει, συναφούς πράξης ή απόφασης.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, ο προσφεύγων προβάλλει τους ακόλουθους λόγους.
      
                  1.
               
               
                  Γενικό σχέδιο δράσης: Παράβαση ουσιώδους τύπου, παράβαση του άρθρου 15 και του άρθρου 296 της Συνθήκης για τη Λειτουργία της Ευρωπαϊκής Ένωσης, καθώς και παράβαση του άρθρου 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης: έλλειψη αιτιολογίας, καθόσον δεν καθίσταται κατανοητός ο τρόπος με τον οποίο καθορίστηκε το ποσοστό της εφαρμοσθείσας μείωσης·
               
            
                  2.
               
               
                  Γενικό σχέδιο δράσης: παράβαση ουσιώδους τύπου, παραβίαση της αρχής της αναλογικότητας και παράβαση του άρθρου 5 της Συνθήκης για την Ευρωπαϊκή Ένωση, διότι η μείωση δεν είναι ανάλογη προς τις εκτελεσθείσες δράσεις·
               
            
                  3.
               
               
                  Γενικό σχέδιο δράσης: παράβαση ουσιώδους τύπου, παραβίαση της αρχής της αναλογικότητας και παράβαση του άρθρου 5 της Συνθήκης για την Ευρωπαϊκή Ένωση, καθόσον το ποσοστό του εκτελεσθέντος έργου είναι μεγαλύτερο από το ποσοστό μείωσης·
               
            
                  4.
               
               
                  Κτήση γης και περιβαλλοντική αποκατάσταση της λιμνοθάλασσας, του καναλιού και των διόδων: παράβαση ουσιώδους τύπου, παραβίαση της αρχής της αναλογικότητας, παράβαση του άρθρου 5 της Συνθήκης για την Ευρωπαϊκή Ένωση και του άρθρου 35.1 των κοινών διατάξεων που διέπουν τη χρηματοδότηση, καθώς και παραβίαση της αρχής της προστασίας της δικαιολογημένης εμπιστοσύνης, καθόσον οι προσβαλλόμενες πράξεις παραβιάζουν τους προαναφερθέντες κανόνες και δεν αμφισβητείται ότι η δράση εκτελέστηκε στο σύνολό της·
               
            
                  5.
               
               
                  Παρακολούθηση της περιοχής, περιβαλλοντική κατάρτιση και προσβάσιμο οικολογικό δίκτυο: παράβαση ουσιώδους τύπου, παραβίαση της αρχής της αναλογικότητας, παράβαση του άρθρου 5 της Συνθήκης για την Ευρωπαϊκή Ένωση, του άρθρου 18 των κοινών διατάξεων που διέπουν τη χρηματοδότηση, καθώς και παραβίαση της αρχής της προστασίας της δικαιολογημένης εμπιστοσύνης, καθόσον η δράση εκτελέστηκε στο σύνολό της και οι φερόμενες καθυστερήσεις δεν επηρεάζουν την υλοποίηση μακροπρόθεσμα των δραστηριοτήτων διάδοσης. Συγκεκριμένα, η δράση υλοποιήθηκε εξ ολοκλήρου κατά το μέρος που ήταν δυνατό δεδομένων των περιβαλλοντικών περιορισμών·
               
            
                  6.
               
               
                  Συντονισμός του έργου: Παραβίαση της αρχής της προστασίας της δικαιολογημένης εμπιστοσύνης, παράβαση ουσιώδους τύπου, παράβαση του άρθρου 15 και του άρθρου 296 της Συνθήκης για τη Λειτουργία της Ευρωπαϊκής Ένωσης, καθώς και παράβαση του άρθρου 41, παράγραφος 2, στοιχείο γ', του Χάρτη των Θεμελιωδών Δικαιωμάτων της Ευρωπαϊκής Ένωσης, έλλειψη αιτιολογίας, παραβίαση της αρχής της αναλογικότητας, παράβαση του άρθρου 5 της Συνθήκης για την Ευρωπαϊκή Ένωση και του άρθρου 18 των κοινών διατάξεων που διέπουν τη χρηματοδότηση, καθόσον δεν καθίσταται κατανοητός ο τρόπος με τον οποίο καθορίστηκε το ποσοστό της μείωσης και, εν πάση περιπτώσει, το εφαρμοσθέν ποσοστό δεν είναι ανάλογο προς τις δραστηριότητες που υλοποιήθηκαν.